70-årige Kurth Christensen i Hjørring får leveret mad fra kommunen. Men i dag mangler der noget. Desserten er droppet. - Øv, jeg skulle have haft risengrød. Pokkers også med den strejke. Det går altid ud over os pensionister, siger Kurth Christensen til TV2/NORD. Kurt Christensens middagsmad - stegt medisterpølse med kartofler, brun sovs og majs - kommer fra Hjørring Kommunes centralkøkken, der hver dag laver mad til 800 ældre, der altså nu må finde sig i, at der ikke er nogen efterret. Normalt er der 30 køkkenassistenter organiseret i Kost- og ernæringsforbundet på arbejde i centralkøkkenet. Men her under konflikten er der kun 13 - i et såkaldt nødberedskab. Derfor er også de planlagte varme retter erstattet af nogle, der er noget nemmere at tilberede. - Fx tager det længere tid at lave hvidkålsrouletter end medisterpølse. Nu laver vi mad tilpasset, hvor mange, der er på arbejde, siger cheføkonoma Kirsten Holst.

Referat:
800 ældre i Hjørring er ramt på middagsbordet her under konflikten. Kommunens centralkøkken er gået i nødberedskab. Nu er der indført en strejkemenu